### NN 121/2017 (6.12.2017.), Odluka o porezima Općine Marija Gorica

Općina Marija Gorica

2776

Na temelju članka 20. stavak 1. Zakona o lokalnim porezima (»Narodne novine« broj 115/16, 101/17), članka 32. Statuta Općine Marija Gorica (Službeni glasnik Općine Marija Gorica broj 124), Općinsko vijeće Općine Marija Gorica na svojoj 5. sjednici, 29. studenoga 2017. godine, donijelo je

ODLUKU

O POREZIMA OPĆINE MARIJA GORICA

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja općinskih poreza koji su vlastiti izvor prihoda Općine Marija Gorica.

II. VRSTE POREZA

Članak 2.

Općini Marija Gorica pripadaju sljedeći općinski porezi:

– prirez porezu na dohodak

– porez na potrošnju

– porez na kuće za odmor.

III. PRIREZ POREZU NA DOHODAK

Članak 3.

Prirez porezu na dohodak plaćaju porezni obveznici poreza na dohodak s prebivalištem ili uobičajenim boravištem na području Općine Marija Gorica sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i pravilniku o porezu na dohodak.

Prirez porezu na dohodak plaća se po stopi od 10% na osnovicu iz stavak 2. ovog članka.

Prirez porezu na dohodak prihod je proračuna Općine Marija Gorica.

Poslove u vezi s utvrđivanjem i naplatom prireza porezu na dohodak obavlja Porezna uprava.

IV. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalnih vina, piva i bezalkoholnih pića u ugostiteljskim objektima koji se nalaze na području Općine Marija Gorica.

Članak 5.

Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge.

Osnovica poreza na potrošnju iz članka 4. ove Odluke je prodajna cijena pića koja se prodaje u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% na osnovicu iz stavka 2. ovog članka.

Porez na potrošnju iskazuje se na obrascu PP-MI-PO i predaje do 20-og u mjesecu za prethodni mjesec.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija – Porezna uprava prema sjedištu, odnosno prebivalištu ili uobičajenom boravištu poreznog obveznika.

V. POREZ NA KUĆE ZA ODMOR

Članak 6.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Marija Gorica.

Članak 8.

Porez na kuće za odmor plaća se u iznosu od 12,00 kuna/m2 godišnje po metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 9.

U postupku dokazivanja statusa kuće za odmor u smislu odredbe članka 6. stavak 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 10.

Poslove u vezi s utvrđivanjem i naplatom poreza na kuće za odmor obavlja Ministarstvo financija – Porezna uprava.

Obveznik poreza na kuće za odmor dužan je nadležnoj Poreznoj upravi dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Članak 11.

Porez na kuće za odmor prihod je Proračuna Općine Marija Gorica.

VI. NADLEŽNOST I PROMJENA PROPISA

Članak 12.

Općina Marija Gorica poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Porezna uprava je dužna do 5. u mjesecu za prethodni mjesec, Općini Marija Gorica dostavljati zbirna izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 13.

Na utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem se slučaju primjenjuju odredbe tih zakona u postupcima utvrđivanja i naplate općinskih poreza.

Članka 14.

Postupci utvrđivanja i naplate poreza na tvrtku, odnosno naziv započeti do dana stupanja na snagu Zakona o lokalnim porezima, završit će prema odredbama Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14 i 100/15) i Odluke o općinskim porezima Općine Marija Gorica (Službeni glasnik Općine Marija Gorica broj 20/01 i 23/02 i »Narodne novine« broj 119/01, 109/2002 i 08/2006).

Članak 15.

Danom stupanja na snagu ove Odluke prestaje važiti Odluka o općinskim porezima Općine Marija Gorica broj (Službeni glasnik Općine Marija Gorica broj 20/01 i 23/02 i »Narodne novine« broj 119/01, 109/2002 i 08/2006).

Članak 16.

Ova Odluka stupa na snagu osmoga dana od dana objave u Službenom glasniku Općine Marija Gorica, osim odredbi o prirezu poreza na dohodak koje stupaju na snagu prvog dana u mjesecu nakon mjeseca objave u »Narodnim novinama«.

Klasa: 021-05/17-01/07
 Urbroj: 238/19-01-17-3
 Marija Gorica, 29. studenoga 2017.

Predsjednik
 Općinskog vijeća
 Josip Žagmeštar, v. r.